UDENRIGSMINISTERIET

8. december 2016

Skriftlig besvarelse af § 20 spørgsmål nr. S 363 til udenrigsministeren fra medlem af Folketinget Sjúrður Skaale (JF).

Spørgsmål nr. S 363:

Hvad er udenrigsministerens holdning til Færøernes position i Arktis og muligheden for at tiltrække internationale investeringer?

Svar:

Regeringen lægger vægt på, at både Færøerne og Grønland er medinddraget og har medindflydelse i udenrigs- og sikkerhedspolitiske spørgsmål, der har betydning for rigsdelene. Det gælder også i spørgsmål, der vedrører Arktis.

Bilaterale handelsaftaler og integration i internationale handelsaftaler er afgørende for, at Færøerne kan drage fordel af de muligheder, som følger med en øget interesse for forretningsmulighederne i den arktiske region, herunder muligheden for at tiltrække udenlandske investeringer. Derfor er det en målsætning i Kongeriget Danmarks arktiske strategi 2011-2020 at skabe gode rammevilkår for investeringer i Arktis.

Af samme grund anser jeg det som positivt, at Færøerne har påbegyndt en dialog med Kommissionen om en mulig modernisering af den eksisterende handelsaftale med EU. Fra dansk side støtter vi Færøernes ønsker herom over for EU.

Der er herudover løbende dialog mellem Danmark og Færøerne om dansk bistand i forbindelse med indsatser, der kan forbedre markedsadgangen til vigtige eksportmarkeder.